Na temelju članka 13. Zakona o udrugama (″Narodne novine″ broj 74/14), i čl. 17 statuta Kulturno umjetničkog društva „MAROF“ Novi Marof, Skupština Kulturno umjetničkog društva „MAROF“ , na sjednici održanoj dana 13. ožujka 2015. godine, donijela je

**S T A T U T**

**KULTURNO UMJETNIČKOG DRUŠTVA „MAROF“**

**I OPĆE ODREDBE**

**Članak 1.**

Ovim Statutom reguliraju se odredbe o nazivu, sjedištu, o zastupanju, izgledu pečata udruge, području djelovanja skladno ciljevima, djelatnostima kojima se ostvaruju ciljevi, načinu osiguranja javnosti djelovanja udruge, uvjetima i načinu učlanjivanja i prestanku članstva, pravima i obvezama i odgovornosti te stegovnoj odgovornosti članova i načinu, vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja Skupštine u slučaju isteka mandata, izboru i opozivu likvidatora udruge, prestanku postojanja udruge, imovini, načinu stjecanja i raspolaganja imovinom, postupku s imovinom u slučaju prestanka udruge, načinu rješavanja sporova i sukoba interesa unutar udruge, te drugim pitanjima od značaja za udrugu

**Članak 2.**

Naziv udruge je: Kulturno umjetničko društvo „MAROF“ Novi Marof.

Skraćeni naziv udruge je: KUD „MAROF“ Novi Marof.

Sjedište udruge je u Novom Marofu, Antuna Mihanovića 3.

Udrugu zastupa Predsjednik.

Skupština može ovlastiti i druge osobe za zastupanje udruge.

**Članak 3.**

Udruga je registrirana pri nadležnom Uredu državne uprave.

Udruga je neprofitna pravna osoba.

**Članak 4.**

Udruga ima pečat.

Pečat je okruglog oblika promjera 30 milimetara. Na rubnom dijelu pečata ispisano je: Kulturno umjetničko društvo „MAROF“ Novi Marof, a u sredini pečata nalazi se crtež lire.

**Članak 5.**

Udruga je osnovana u cilju promicanja, razvitka i unapređenja kulturnog amaterizma i očuvanje kulturne baštine. Sukladno ciljevima udruga djeluje na području kulture, glazbeno-scenske umjetnosti, te očuvanja tradicijskih vrijednosti i običaja.

**Unutarnji ustroj udruge – društva**

Unutar udruge – društva djeluju slijedeće sekcije:

* Folklorna- pomladak, seniori i veterani
* Tamburaška
* Muška vokalna skupina – Klapa „Marof“
* Ženska vokalna skupina

Sekcije imaju svoje stručne voditelje. Stručni voditelji pojedinih sekcija imaju pravo na naknadu za svoj rad, a o čemu odluku donosi Upravni odbor Udruge.

**Članak 6.**

Djelatnosti udruge kojima se ostvaruju ciljevi su:

* Unapređenje i razvoj glazbeno scenskog amaterizma
* Očuvanje, njegovanje i razvijanje kulturne i tradicijske baštine svojeg užeg zavičaja, kao i svih hrvatskih regija
* U suradnji s Zajednicom kulturno umjetničkih udruga i Hrvatskim saborom kulture raditi na stručnom osposobljavanju svojih voditelja pojedinih sekcija.
* Učestvovanje na županijskim, regionalnim i državnim smotrama raznih oblika scenskog izražavanja kulturno-umjetničkog amaterizma
* Organizacija smotri, susreta i priredbi folklornih, tamburaških, pjevačkih i drugih oblika scenskog izražavanja
* Nabava i korištenje tradicijske nošnje, obuće i instrumenata iz svojeg užeg zavičaja te iz drugih hrvatskih regija za potrebe scenske prezentacije
* Njegovanje tradicijskih običaja i bladana svojeg užeg zavičaja kao i drugih hrvatskih krajeva
* Suradnja sa srodnim organizacijama i udrugama u Hrvatskoj i izvan nje.

**Članak 7.**

Rad udruge je javan. Javnost rada Udruge ostvaruje na načine utvrđene ovim Statutom, posebno:

* pravodobnim izvješćivanjem članstva o radu Udruge i značajnim događajima, pisanim izvješćima, na posebnim skupovima ili na drugi prikladan način,
* javnim priopćavanjem putem radia.

Svi članovi udruge imaj pravo sudjelovati u radu udruge, sukladno odredbama statuta i zakona, te pravo uvida u rad tijela i odluke koje njena tijela donose.

Sjednice tijela udruge su javne osim u izuzetnim slučajevima radi zaštite interesa maloljetnih članova i kada je to radi posebne zaštite maloljetnika propisano zakonom i drugim propisima.

**III ČLANSTVO U UDRUZI**

**Članak 8.**

Članom Udruge može postati svaka fizička i pravna osoba, sukladno zakonu i statutu.

Pravna osoba svoje članstvo u udruzi ostvaruje putem ovlaštenog predstavnika

Članom udruge mogu postati i osobe mlađe od 14 godina za koje pisanu izjavu o učlanjivanju u udrugu daje zakonski zastupnik ili skrbnik, dok za osobe s navršenih 14 godina zakonski zastupnik ili skrbnik daje pisanu suglasnost.

**Članak 9.**

Članom Udruge se postaje upisom u popis članova.

Popis članova vodi se elektronički ili na drugi prikladan način i obvezno sadrži slijedeće podatke: o osobnom imenu (nazivu), adresa stanovanja, OIB-u, datumu rođenja, datumu pristupanja udruzi, datumu prestanka članstva u udruzi, te druge podatke.

Popis članova vodi tajnik Udruge i uvijek je dostupan na uvid svim članovima i nadležnim tijelima na njihov zahtjev.

Članovi Udruge dužni su plaćati godišnju članarinu. Visinu godišnje članarine te naćin plaćanja određuje Skupština.

**Članak 10.**

Prava i obveze članova su:

* plaćanje članarine,
* bavljenje aktivnostima Udruge,
* sudjelovanje u upravljanju poslovima Udruge,
* čuvanje i podizanje ugleda Udruge,
* čuvanje materijalnih dobara i izvršenje preuzetih obveza.

**Članak 11.**

Članstvo u udruzi prestaje:

* dragovoljnim istupom
* neplaćanjem članarine
* isključenjem

Član se briše iz Registra članova bez posebne odluke ukoliko do kraja godine ne plati članarinu za tekuću godinu.

Odluka o isključenju člana iz Udruge donosi Upravni odbor. Isključeni član ima pravo u roku od petnaest dana, računajući od dana dostave odluke, podnijeti žalbu Skupštini Udruge.

Skupština je dužna riješiti žalbu u roku 30 dana računajući od dana dostave žalbe. Odluka Skupštine Udruge o isključenju je konačna.

**IV TIJELA UDRUGE**

**Članak 12.**

Tijela udruge su:

* Skupština,
* Upravni odbor
* Nadzorni odbor
* Predsjednik
* Likvidator

**SKUPŠTINA**

**Članak 13.**

Skupština je najviše tijelo upravljanja Udrugom. Skupštinu sačinjavaju svi poslovno sposobni članovi udruge. Predstavnika pravne osobe članice udruge imenuje osoba ovlaštena za zastupanje pravne osobe.

**Članak 14.**

Skupština može biti redovita, izborna i izvanredna. Skupština redovito zasjeda jednom u tijeku godine, dok se izborna sjednica Skupštine održava svake četvrte godine.

Sjednice skupštine saziva Predsjednik Udruge na vlastitu inicijativu.

U odluci o sazivanju Skupštine Predsjednik utvrđuje dnevni red sjednice, te dan i mjesto održavanja sjednice.

Predsjednik je dužan sazvati sjednicu Skupštine kada to zatraži najmanje 1/3 članova Udruge.

U svom zahtjevu za sazivanje Skupštine predlagatelji su obavezni predložiti dnevni red sjednice.

Ako predsjednik ne sazove sjednicu Skupštine u roku od 15 dana od dana dostave zahtjeva iz stavka 5. ovoga članka, sazvati će je predlagatelj (odluka treba sadržavati prijedlog dnevnog reda, te mjesto i dan održavanja sjednice).

U slučaju isteka mandata tijelima Skupštinu saziva zadnja osoba za zastupanje upisana u registar udruga ili 1/3 članova udruge, koji su upisani u popis članova prije isteka mandata tijelima udruge.

**Članak 15.**

Skupštini predsjedava Predsjednik Udruge. U odsutnosti Predsjednika, Skupštinom će predsjedavati Dopredsjednik, a u slučaju i njegove odsutnosti Skupština će na početku sjednice javnim glasovanjem odrediti osobu koja će predsjedavati sjednicom.

O radu sjednice vodi se zapisnik, kojeg potpisuje zapisničar i dva ovjerovitelja i koji se trajno čuva u arhivi Udruge.

**Članak 16.**

Skupština odlučuje pravovaljano ako je nazočna natpolovična većina svih članova Skupštine, a odluke donosi većinom glasova nazočnih članova, ako Statutom nije određena posebna većina. Skupština u pravilu odlučuje javnim glasovanjem osim ako o nekim pitanjima večinom glasova ne odluči da će se izjasniti tajnim glasovanjem.

**Članak 17.**

Skupština udruge:

* Utvrđuje politiku rada udruge
* usvaja statut udruge i njegove izmjene i dopune,
* bira i razrješava predsjednika i dopredsjednika Udruge te osobe ovlaštene za zastupanje
* bira i razrješava Upravni i Nadzorni odbor te druga tijela udruge
* bira i razrješava likvidatora udruge
* donosi odluku o visini godišnje članarine
* odlučuje o udruživanju u saveze, zajednice, mreže i druge oblike povezivanja udruga
* usvaja izvješće o radu i godišnje financijsko izvješće za proteklu kalendarsku godinu
* usvaja plan rada i financijski plan za slijedeću kalendarsku godinu
* odlučuje o promjeni ciljeva i djelatnosti, unutarnjem ustroju udruge, gospodarskoj djelatnosti, prestanku rada i raspodjeli preostale imovine udruge

-odlučuje i o drugim pitanjima za koje statutom nije utvrđena nadležnost drugih

tijela udruge.

**UPRAVNI ODBOR**

**Članak 18**

Upravni odbor sastoji se od 9 članova koje bira i opoziva Skupština.

Predsjednik udruge je po svojoj funkciji i predsjednik Upravnog odbora.

Članovi Upravnog odbora biraju se na mandat od četiri godine i po isteku mandata mogu ponovno biti birani.

Predsjednik i članovi Upravnog odbora mogu biti razriješeni dužnosti i prije isteka mandata ako:

- postupaju suprotno odlukama Skupštine,

- podnesu ostavku,

- naruše ugled udruge,

U slučaju da se broj članova Upravnog odbora smanji za više od 1/3 članova tada se saziva izvanredna izborna Skupština na kojoj se bira potreban broj novih članova Upravnog odbora.

U slučaju prestanka dužnosti Predsjednika ili njegove odsutnosti ili bolesti, do izbora novog zamjenjuje ga Dopredsjednik.

**Članak 19.**

Upravni odbor obavlja slijedeće zadaće:

* priprema nacrte akata Skupštine-Poslovnik o radu Skupštine i druge akte
* priprema materijale za Skupštinu i izvršava njene odluke
* predlaže Skupštini plan rada i financijski plan za narednu godinu
* podnosi izvješće o svom radu Skupštini
* upravlja imovinom Udruge
* odobrava isplatu materijalnih, putnih i drugih troškova
* bira tajnika, blagajnika i garderobjera iz redova članova Udruge
* bira i imenuje stručne voditelje pojedinih sekcija, određuje im ovlasti i naknadu za rad
* bira umjetnički savjet po potrebi

-organizira i sprovodi aktivnosti predviđene programom rada za tekuću

godinu

-prima nove članove Udruge i predlaže Skupštini imenovanje počasnih članova,

* predlaže zaslužne članove pojedince, ustanove i poduzeća za priznanja
* odlučuje o isključenju iz članstva,
* odlučuje o promjeni adrese sjedišta Udruga,
* obavlja druge poslove sukladno zakonu i Statutu .

Upravni odbor radi na sjednicama koje se održavaju najmanje jednom u tri mjeseca.

Upravni odbor donosi odluke natpolovičnom većinom svojih članova.

**NADZORNI ODBOR**

**Članak 20.**

Nadzorni odbor sastoji se od predsjednika i dva člana koje bira Skupština.

Članovi Nadzornog odbora ne mogu biti ujedno i članovi drugih tijela Udruge.

Nadzorni odbor radi na sjednicama koje saziva njegov predsjednik, prema potrebi, a odluke donosi većinom glasova.

Mandat članova Nadzornog odbora traje četiri godine te mogu biti izabrani za još jedan mandat.

Članu Nadzornog odbora mandat može prestati i prije vremena na koje je izabran, ako bude razrješen od strane Skupštine, te u drugim slučajevima i na način propisan odredbom članka 18. Statuta.

**Članak 21.**

Nadzorni odbor obavlja slijedeće poslove:

* nadzire zakonitost u financijskom poslovanju udruge,
* nadzire izvršavanje zakonskih, ugovornih i drugih obveza,
* prati i analizira ostvarenje financijskog plana Udruge,
* nadzire provođenje određenih odluka koje mu se dostavljaju na uvid,
* nadzire provođenje odluka svih izvršnih tijela Udruge.

Sva tijela udruge dužna su omogućiti Nadzornom odboru uvid u sve spise, te mu dati potrebne obavijesti o svojem radu.

O obavljenom nadzoru Nadzorni odbor jednom godišnje podnosi pismeno izvješće Upravnom odboru, te na redovnom zasjedanju Skupštine Udruge.

**PREDSJEDNIK**

**Članak 22.**

Predsjednik Udruge ujedno je i predsjednik Upravnog odbora. Predsjednik zastupa Udrugu u odnosu na druge fizičke i pravne osobe.

- priprema i saziva sjednice Upravnog odbora

- saziva sjednice Skupštine

- odgovara za zakonitost rada udruge

- vodi poslove udruge sukladno odlukama Skupštine i Upravnog odbora

- podnosi Skupštini godišnja izvješća o radu Udruge i Upravnog odbora

- podnosi Skupštini godišnje financijsko izvješće o radu Udruge

- sklapa ugovore i poduzima druge pravne radnje u ime i za račun udruge

- potpisuje akte koji proizlaze iz odluka i stavova Upravnog odbora i Skupštine

- dostavlja zapisnik s redovne skupštine nadležnom uredu koji vodi registar udruga,

- obavlja i druge poslove u skladu sa zakonom, statutom i aktima udruge.

**Članak 23.**

Za svoj rad Predsjednik je odgovoran Skupštini Udruge.

Predsjednik podnosi Skupštini Udruge godišnje izvješće o svom radu.

Predsjednik Udruge ima pravo na nadoknadu osobnih materijalnih troškova nastalih prilikom obavljanja njegove dužnosti, trošak korištenja osobnog automobila za poslove Udruge, telefona, interneta i sl. Odluku o tim troškovima donosi Upravni odbor.

U slučaju odsutnosti ili spriječenosti, Predsjednika u svim poslovima zamjenjuje Dopredsjednik. Mandat dopredsjednika traje četiri godine.

**TAJNIK**

**Članak 24.**

Tajnika Udruge bira i imenuje Upravni odbor na mandat od četiri godine za obavljanje stručno-administrativnih poslova u Udruzi. Tajnik Udruge vodi popis članova Udruge, priprema materijale za sjednice Upravnog odbora i Skupštinu Udruge, te vodi zapisnike na sjednicama Upravnog odbora i Skupštine.

Tajnik Udruge ima pravo na nadoknadu osobnih materijalnih troškova nastalih prilikom obavljanja njegove dužnosti, trošak korištenja osobnog automobila za poslove Udruge, telefona, interneta i sl.

Odluku o tim troškovima donosi Upravni odbor.

**LIKVIDATOR**

**Članak 25.**

Likvidatora udruge bira i razrješava Skupština.

Likvidator može biti osoba koja je član udruge.

Likvidator ima pravo na naknadu troškova za svoj rad iz sredstava udruge u visini koju određuje Skupština nakon njegova imenovanja.

Likvidator udruge zastupa udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje do okončanja i brisanja udruge iz registra udruga

U postupku likvidacije likvidator je dužan:

* utvrditi stanje na poslovnom računu udruge
* utvrditi knjigovodstveno stanje dugovanja i potraživanja
* utvrditi ostalu imovinu udruge te pribaviti iz službene evidencije Ministarstva financije – Porezne uprave potvrdu o nepostojanju duga s osnove javnih davanja
* u slučaju dugovanja, dužan je objaviti poziv vjerovnicima da prijave svoje tražbine prema udruzi
* u slučaju potraživanja dužan je pozvati dužnike na plaćanje dugova te raspodijeliti preostalu imovinu sukladno odredbi članka 53. Zakona o udrugama

Nakon raspodjele preostale imovine, likvidator je dužan u roku od 8 dana od okončanja likvidacijskog postupka podnijeti nadležnom uredu državne uprave završni račun i izvješće o provedenom likvidacijskom postupku.

U slučaju da likvidator utvrdi da imovina udruge nije dovoljna za namirenje obveza, dužan je u roku osam dana o tome obavijestiti nadležni sud radi pokretanja stečajnog postupka.

**Članak 26.**

Za rad u pojedinim područjima djelovanja Udruge Skupština, Upravni odbor ili Predsjednik mogu osnovati stalne i povremene komisije ili druga radna tijela.

Odlukom o osnivanju komisije ili radnih tijela utvrđuje se njihov sastav, zadaća, vrijeme za koje se osnivaju i odgovornost za obavljanje poslova.

**Članak 27.**

Udruga se može udružiti u savez, zajednicu, mrežu, koordinaciju ili drugi oblik udruživanje neovisno o području svog djelovanje.

Udruga se može učlaniti u međunarodne udruge i organizacije.

Udruga može imati svoje ustrojstvene oblike podružnice, ogranci, klubovi i sl. Međusobna prava i obveze ustrojstvenih oblika uređuju se statutom.

Ustrojstveni oblici mogu imati svojstvo pravne osobe, na temelju odluke Skupštine udruge.

**V IMOVINA I NAČIN STJECANJA IMOVINE**

**Članak 28.**

Imovinu Udruge čine:

* novčana sredstva uplatom članarina, dobrovoljni prilozi i darovi,
* novčana sredstva koja udruga stekne obavljanjem djelatnosti kojima se ostvaruju ciljevi, obavljanjem djelatnosti, financiranjem programa i projekata udruge iz državnog proračuna i proračuna jedinice lokalne i područne(regionalne) samouprave te fondova iz inozemstva.
* pokretne stvari i nekretnine,
* druga imovinska prava.

Udruga može raspolagati svojom imovinom samo za ostvarivanje ciljeva i obavljanje djelatnosti određenih statutom, u skladu sa zakonom.

**FINANCIJSKO POSLOVANJE UDRUGE**

**Članak 29.**

Udruga je dužna voditi poslovne knjige i sastavljati financijska izvješća prema propisima kojima se uređuje način financijskog poslovanja i vođenja računovodstva neprofitnih organizacija.

**VI ODGOVORNOST ZA OBVEZE I ŠTETU**

**Članak 30.**

Za svoje obveze udruga odgovara svojom cjelokupnom imovinom.

Članovi udruge i članovi njezinih tijela ne odgovaraju za obveze udruge.

Nad udrugom se može provesti stečaj, sukladno zakonu.

Udruga i osobe ovlaštene za zastupanje udruge za štetu učinjenu u udruzi ili udruge prema trećim osobama odgovaraju sukladno općim propisima za štetu.

**VII NADZOR**

**Članak 31.**

Članovi udruge sami nadziru rad udruge.

Ako član udruge smatra da je Udruga povrijedila statut ili drugi opći akt Udruge, ovlaštena je na to upozoriti Nadzorni odbor udruge, te zahtijevati da se nepravilnosti uklone.

Ako se upozorenje ne razmotri u roku od 30 dana od dana dostavljenog pisanog zahtjeva i po zahtjevu ne postupi i nepravilnosti ne otklone u daljnjem roku od 30 dana, član može podnijeti tužbu općinskom sudu nadležnom prema sjedištu udruge .

**VIII RJEŠAVANJE SPOROVA I SUKOBA INTERESA UNUTAR UDRUGE**

**Članak 32.**

Spor/sukob interesa u udruzi postoji ukoliko se radi o pravima i interesima članova udruge o kojima članovi mogu slobodno raspravljati, a koji utječu na rad udruge u cjelini odnosno ako se ona odnosi na pitanja od zajedničkog interesa za članove.

Za rješavanje spora/ sukoba interesa, Skupština imenuje arbitražno vijeće između članova udruge. Sastav, mandat, način odlučivanja vijeća uređuje se pravilnikom koji donosi Skupština. Arbitražno vijeće u svom radu na odgovarajući način primjenjuje odredbe Zakona o mirenju.

Odluka arbitražnog vijeća je konačna. Ukoliko spor/ sukob interesa nastane oko pitanja o kojima se podnosi zahtjev za upis promjena u registar udruga o čemu odlučuje nadležni ured, nezadovoljni član najprije se obraća udruzi da riješi spor/sukob interesa. Po konačnosti odluke arbitražnog vijeća, udruga podnosi nadležnom uredu zahtjev za upis promjena u registar udruga zajedno s odlukom arbitražnog vijeća.

**IX PRESTANAK POSTOJANJA UDRUGE**

**Članak 33.**

Udruga prestaje postojati odlukom Skupštine ili u drugim slučajevima predviđenim zakonom. U slučaju prestanka postojanja udruge imovina će pripasti udruzi ili ustanovi koja ima iste ili slične ciljeve, sukladno odluci Skupštine.

Udruga nema pravo imovinu udruge dijeliti svojim osnivačima, članovima udruge, osobama ovlaštenima za zastupanje, zaposlenima ili s njima povezanim osobama.

**X PRIJELAZNE I ZAVRŠNE ODREDBE**

**Članak 34.**

Statut Udruge kao i njegove izmjene i dopune donosi Skupština većinom glasova ukupnog broja članova Skupštine Udruge nakon provedene rasprave.

Tumačenje odredaba ovog Statuta daje upravni odbor Udruge.

Tumačenje drugih akata Udruge daje Predsjednik Udruge.

**Članak 35.**

Ovaj statut stupa na snagu danom donošenja. Stupanjem na snagu ovog Statuta prestaje važiti dosadašnji Statut Kulturno umjetničkog društva „MAROF“ Novi Marof od 12.12.1997.g.

#### Predsjednik Udruge Dragutin Košćak, dipl. oec.

#### Novi Marof, 13. ožujka 2015.g.